wickkiey/tamil-wikipedia-markdown huggingface dataset:
# நாகபூசணம் (நடிகர்)


**நாகபூசணம்** (Nagabhushanam ) (1922 - 5 மே 1995) தெலுங்குத் திரையுலகின் நகைச்சுவை நடிகரும், குணச்சித்திர நடிகருமாவார். தத்தினேனி பிரகாஷ் ராவ் இயக்கிய *பலேதூரு* (1951) இவரது முதல் படமாகும்.. 1950களிலிருந்து 1980கள் வரை சுமார் 395 படங்களில் நடித்திருந்தார்.  

1954ஆம் ஆண்டு வெளிவந்த தமிழ்த் திரைப்படமான ரத்தக்கண்ணீர் படத்தின் தெலுங்கு பதிப்பான *ரத்த கண்ணீரு*வில் *ரத்தகண்ணீரு நாகபூசணம்* என்ற வேடத்தில் நடித்து பிரபலமானார். இவர் இப்படத்தை தயாரித்தும் இருந்தார். வேமவரபு கவுதம் குமாருடன் இணைந்து நடித்திருந்தார். இவர், 2,000 க்கும் மேற்பட்ட நாடக நிகழ்ச்சிகளை வழங்கினார். வேமவரபு கவுதம் குமாருடன் ஐதராபாத்தில் 100க்கும் மேற்பட்ட மேடை நிகழ்ச்சிகளை வழங்கினார்.  

சுந்தரம் பாலச்சந்தர் இயக்கிய எதி நிஜம் (1956) திரைப்படத்தில் கதாநாயகனாக நடித்தார். இது தமிழுக்கும் மொழிமாற்றம் செய்யப்பட்டது. இத்தாலியத் திரைப்படமான *புசிட்டர்* என்ற படத்தின் கதையைத் தழுவி இத்திரைப்படம் உருவாக்கப்பட்டிருந்தது. இப்படத்தை, கண்டசாலா கிருட்டிணமூர்த்தி தயாரித்திருந்தார்.  

இவர், *நாடகலா ராயுடு*, *ஓகே குடும்பம்* உள்ளிட்ட ஒரு சில படங்களைத் தயாரித்தார்.  

## சொந்த வாழ்க்கை
நாகபூசணம் ஆந்திராவின் பிரகாசம் மாவட்டம், கோண்டபி மண்டலம், அனகர்லாபுடி கிராமத்தில் பிறந்தார். இவருக்கு மூன்று மகன்களும், இரண்டு மகள்களும் என ஐந்து குழந்தைகள் இருக்கின்றர். இவர்கள் யாரும் திரைத்துறையில் இல்லை  
## இறப்பு
நாகபூசணம் 5 மே 1995 இல் இறந்தார். .
# விலாசம் (திரைப்படம்)


**விலாசம்** (*Vilaasam*) என்பது 2014ஆம் ஆண்டு வெளியான இந்திய தமிழ் அதிரடி நாடகத் திரைப்படம் ஆகும். பா. ராஜகனேசன் எழுதி இயக்கிய இப்படத்தில் பவன், சனம் ஷெட்டி ஆகியோர் முக்கிய வேடங்களில் நடித்தனர். படமானது 14 நவம்பர் 2014 அன்று வெளியிடப்பட்டது. பின்னர் இது தெலுங்கில் அதே பெயரில் மொழிமாற்றம் செய்யபட்டு வெளியிடப்பட்டது.  

## நடிகர்கள்

## தயாரிப்பு
இப்படத்தை அறிமுக இயக்குநர் ராஜ கணேசன் இயக்கியுள்ளார். படத்தில் பவன், சனம் ஷெட்டி ஆகியோர் முக்கிய கதாபாத்திரங்களில் நடிக்க தேர்வு செய்யப்பட்டனர்.  

## இசை
படத்திற்கு ரவி ராகவ் இசையமைத்தார்.  

## வெளியீடும் வரவேற்பும்
இப்படம் 14 நவம்பர் 2014 அன்று தமிழகத்தில் ஆறு படங்களின் ஊடாக வெளியிடப்பட்டது. தி நியூ இந்தியன் எக்ஸ்பிரஸ் இப்படத்தைப் பற்றி எழுதுகையில் "அறிமுக படைப்பாளியின் பாராட்டத்தக்க முயற்சி இது" என்று குறிப்பிட்டது, இதன் உள்ளடக்கத்தைப் பற்றிய "ஒரு பிடிமானமுள்ள கதை" என்று குறிப்பிட்டது.  

மலை மலரின் விமர்சகர் ஒருவர் முன்னணி நடிகர்களின் நடிப்பைப் பாராட்டி படத்திற்கு நேர்மறையான விமர்சனம் அளித்தார். அதேபோல், தினமலர் மற்றும் ஐஃப்லிக்ஸ்.காம் ஆகியவற்றின் விமர்சகர்களும் படத்திற்கு நேர்மறையான விமர்சனங்களை வழங்கினர்.
# இரமண ரெட்டி


**திக்கவரபு வெங்கட ரமண ரெட்டி** (Tikkavarapu Venkata Ramana Reddy) (1 அக்டோபர் 1921 - 11 நவம்பர் 1974) ஒரு இந்தியத் திரைப்படத்துறையுலகில் குணச்சித்திர நடிகராகவும், நகைச்சுவை நடிகராகவும் தயாரிப்பாளராகவும் குறிப்பாக தெலுங்குத் திரையுலகில் தனது படைப்புகளுக்கு பெயர் பெற்றவர். இவர், இந்தியாவின் மிகச்சிறந்த நகைச்சுவை நடிகர்களில் ஒருவராக கருதப்படுகிறார். குறிப்பாக இவரது நகைச்சுவை வெளிப்பாடுகளாலும், தெலுங்குப் படங்களின் பொற்காலத்தில் உரையாடல்களாலும் குறிப்பிடத்தக்கவர். ஆரம்பகாலத்தில் இவரும் இரேலங்கி வெங்கட ராமையாவும் நகைச்சுவை இரட்டையர்களாக இருந்தனர்.  

*மிஸ்ஸியம்மா*வில் டேவிட், *ரோஜுலு மாராயி*யில் கரணம், *மாயாபஜாரில்* சின்னமயா, *குண்டம்மா கதா*வில் காஞ்சு கண்டைய்யா போன்ற பல கதாபாத்திரங்கள் இவரது மறக்கமுடியாத பாத்திரங்கள் ஆகும். 24 ஆண்டு தனது தொழில் வாழ்க்கையில் 200க்கும் மேற்பட்ட திரைப்படங்களில் நடித்துள்ளார். இந்திய அரசியல்வாதியும்,திரைப்பட தயாரிப்பாளருமான டி. சுப்பராமி ரெட்டி என்பவரின் தந்தைவழி மாமா ஆவார் .  

## தொழில்
இவர், 1951ஆம் ஆண்டில் ஒய். வி. ராவ் இயக்கிய *மைனாவதி* படத்துடன் அறிமுகமானார். இவரது சொந்த மாவட்டமான நெல்லூரைச் சேர்ந்த இவரது நண்பர் ஏ. சங்கர ரெட்டி படத்தைத் தயாரித்திருந்தர். இருப்பினும் கே.எஸ்.பிரகாச ராவ் தயாரித்து இயக்கிய *தீக்சா* என்ற படமே முதலில் வெளியான படம். (சில திரைப்பட வரலாற்றாசிரியர்களால் இவர் *மாயபிள்ளாவில்* நடித்ததாக தவறாக குறிப்பிடுகின்றனர்). என். டி. ராமராவ், அக்கினேனி நாகேஸ்வர ராவ் ஆகியோருடன் பல படங்களில் நடித்துள்ளார். *அக்கா செல்லலு* (1957) திரைப்படத்தில் ஒரு மந்திரவாதியின் பாத்திரத்தில் நடிக்கும் போது, இவர் உண்மையில் மாய வித்தையை ஒரு பொழுதுபோக்காகக் கற்றுக்கொண்டார். இவர் 100க்கும் மேற்பட்ட மாயவித்தை நிகழ்ச்சிகளை வழங்கினார். பெரும்பாலும் கல்வி நிறுவனங்களிலும்,தன்னார்வ அமைப்புகளுக்கும் உதவினார்.
# யமாசினா பறவையில் நிறுவனம்


**யமாசினா பறவையில் நிறுவனம்** (*Yamashina Institute for Ornithology*) என்பது யப்பானில் உள்ள இலாப நோக்கற்ற பறவையியல் அறிவியல் ஆராய்ச்சி நிறுவனம் ஆகும்.  

## வரலாறு
யமாசினா பறவையில் நிறுவனம் முனைவர் யோசிமாரோ யாமசினாவினால் நிறுவப்பட்டது. சிபுயா, தோக்கியோவில் உள்ளது தனது வீட்டில் பறவை மாதிரிகள் மற்றும் பறவைகள் தொடர்பான புத்தகங்களைச் சேகரித்து ஒரு தனியார் அருங்காட்சியகமாக நிறுவினார். மார்க்விஸ் யமாஷினா இளவரசர் யமாஷினா கிகுமாரோவின் இரண்டாவது மகன். இவர் தனது அருங்காட்சியகத்தை 1942இல் பொதுமக்கள் பயன்பாட்டிற்கு அளித்தார். இந்த நிறுவனத்தில், யாமசினா குரோமோசோம்களை அடிப்படையாகக் கொண்டு பறவைகளை வகைபிரித்தல் குறித்து ஆராய்ச்சி நடத்தினார். மேலும் ஏராளமான ஆய்வுக் கட்டுரைகள் மற்றும் பறவையியல் பற்றிய புத்தகங்களையும் எழுதினார்.  

இந்த நிறுவனம் 1984 ஆம் ஆண்டில்தோக்கியோவிலிருந்து சுமார் 30 கிலோமீட்டர் கிழக்கே சிபாவின் அபிகோவிற்கு இடம் மாற்றப்பட்டது. இந்த நிறுவனம் யப்பானின் இம்பீரியல் குடும்பத்துடன் நெருக்கமான உறவுகளைப் பேணி வருகிறது. இதற்கு யப்பானின் இளவரசர் நருஹித்தோவின் தம்பி எச்.ஐ.எச் இளவரசர் அகிஷினோவும், அவர்களின் தங்கை இளவரசி சாயகோவும் 1992லிருந்து 2005 வரை ஆராய்ச்சியாளராக பணியாற்றினர். அங்கு இவர் மீன் கொத்தி பறவைகள் குறித்த ஆய்வில் நிபுணத்துவம் பெற்றார்.  

## அமைப்பு
இந்நிறுவனம் மூன்று ஆராய்ச்சி பிரிவுகளாக ஒழுங்கமைக்கப்பட்டுள்ளது:  

- **பறவையியல் ஆராய்ச்சி ஆய்வகம்:** பறவைகளின் சுற்றுச்சூழல் மற்றும் அமைப்புமுறைகளில் நிபுணத்துவம் பெற்றது. இதில் கடல் பறவைகளின் வடிவங்கள் மற்றும் பறவைகளின் மரபணு மாறுபாடுகள், முக்கியமாக டி.என்.ஏ வரிசை முறையைப் பயன்படுத்துகின்றன.
- **பறவை வலசைபோதல் ஆராய்ச்சி மையம்:** ஒவ்வொரு ஆண்டும் 200,000க்கும் மேற்பட்ட பறவைகளை வளையமிட்டு, பிரச்சாரங்களை நடத்துகிறது. இது தொலை அளப்பியல், ரேடார் மற்றும் செயற்கைக்கோள் கண்காணிப்பு ஆகியவற்றுடன் பறவைகளின் வலசை முறைகளை ஆராய்கின்றது.
- **நூலகம் மற்றும் சேகரிப்பு மையம்** உலகம் முழுவதிலுமிருந்து, குறிப்பாகக் கிழக்கு ஆசியா மற்றும் வடமேற்கு பசிபிக் பிராந்தியங்களிலிருந்து 69,000 வெவ்வேறு பறவை மாதிரிகள் மற்றும் 39,000 பறவையியல் புத்தகங்கள் மற்றும் காலச்சுவடுகள் நூலகத்தில் பராமரிக்கிறது.

## வெளியீடுகள் மற்றும் நிகழ்வுகள்
யமஷினா நிறுவனம் பல பத்திரிகைகளையும் ஆய்விதழ்களையும் வெளியிடுகிறது. இதில் *யமஷினா இன்ஸ்டிடியூட் ஆப் பறவையியல்*, *பறவை இடம்பெயர்வு ஆராய்ச்சி மையத்தின்* ஆண்டு *அறிக்கை மற்றும்* ஆதரவு குழு உறுப்பினர்களுக்கான மாதாந்திர செய்தித்தாள் ஆகியவை அடங்கும்.  

பறவையியல் மேம்பாடு அல்லது பறவைகளின் பாதுகாப்பிற்கு குறிப்பிடத்தக்க பங்களிப்புகளைச் செய்த ஒரு தனிநபர் அல்லது குழுவிற்கு *யமஷினா யோஷிமரோ நினைவு பறவையியல் விருதை* வழங்குகிறது.
# அஞ்சுபுளிப்பட்டி


**அஞ்சுபுளிப்பட்டி** (*Anjupulipatti*) என்பது தென்னிந்தியாவில், தமிழ்நாட்டின், புதுக்கோட்டை மாவட்டம் பொன்னமராவதிக்கு அருகே அமைந்துள்ள ஒரு ஊராகும். இவ்வூரில் நஞ்சையும் புஞ்சையும் நிறைந்து அமையப் பெற்றுள்ளது. வேளாண்மை மற்றும் கால்நடைகளை சார்ந்தே இம்மக்கள் வாழ்கின்றனர்.  

## வரலாறு
இந்த ஊர் மக்கள் வலையப்பட்டியை பூர்வீகமாகக் கொண்ட மக்கள் ஆவர். சுமார் இருநூறு ஆண்டுகளுக்கு முன்பு இம்மக்கள் வேளாண்மை செய்த புன்செய் காடுகளில் குடியேற தொடங்கினர். நாளடைவில் அது ஊராக உருவானது. இவ்வாாறாகவே இந்த ஊர் உருவானது.  

## பெயர்க்காரணம்
சுமார் இருநூறு ஆண்டுகளுக்கு முன்பு இவ்வூரின் நடுவே ஐந்து புளியமரங்கள் இருந்தன. அந்த இடத்தை அஞ்சுபுளி என்றே இம்மக்கள் அழைத்தனர். இதுவே நாளடைவில் மருவி அஞ்சுபுளிப்பட்டி என்று உருவானது.
# சிறீ கொம்மினேனி


**சிறீ கொம்மினேனி** (பிறப்பு கொம்மினேனி சீனிவாச சக்ரவர்த்தி) (13 செப்டம்பர் 1966 - 18 ஏப்ரல் 2015) ஒரு இந்திய திரைப்பட இசையமைப்பாளரும், பின்னணி பாடகரும், தொலைக்காட்சி தொகுப்பாளரும் ஆவார். தெலுங்குத் திரைப்படங்களில் தனது படைப்புகளுக்கு பெயர் பெற்ற இவர், மூத்த இசையமைப்பாளர் கே. சக்ரவர்த்தியின் மகனாவார். 1995ஆம் ஆண்டு ஜெமினி ஜெமினி தொலைக்காட்சியில்]] ஒளிபரப்பப்பட்ட "அந்தாக்சரி" என்ற பாடல் நிகழ்ச்சியின் முன்னணி தொகுப்பாளராக இருந்தார்.  

2005இல் வெளியான *சக்ரம்* திரைப்படத்திலிருந்து "ஜகமந்தா குடும்பம் நாதி" படத்திற்காக இவர் குரல் கொடுத்திருந்தார்.  

## கல்வி
இவர், மணிப்பால் தொழிற்நுட்பக் கழகத்தில் தொழில்துறை பொறியியலில் பட்டம் பெற்றவர்.
# 1,3-ஈராக்சிடேன்


**1,3-ஈராக்சிடேன்** (*1,3-Dioxetane*) என்பது C<sub>2</sub>O<sub>2</sub>H<sub>4</sub> என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு பல்லினவளைய கரிமச் சேர்மமாகும். ஆக்சிசன் அணுவும் கார்பன் அணுவும் மாறி மாறி இணைந்திருக்கும் நான்கு உறுப்பு வளையம் இச்சேர்மத்தின் முதுகெலும்பாகும். 1.3-ஈராக்சாவளையபியூட்டேன் என்ற பெயராலும் இச்சேர்மம் அழைக்கப்படுகிறது. பார்மால்டிகைடின் இருபடிச் சேர்மம் என்ற நோக்கிலும் இது பார்க்கப்படுகிறது.  

1,3-ஈராக்சிடேன் வழிப்பெறுதிகள் புத்தகங்களில் அரிதாக ஓர் இடைநிலையாகப் பயன்படுத்தப்பட்டுள்ளன. இரண்டு கார்பனைல் சேர்மங்களை [2+2] வளையக்கூட்டு வினைகளில் வினைபுரியச் செய்து வழக்கமாக இவை தயாரிக்கப்படுகின்றன. தீவிரமாக ஆராயப்பட்ட 1,2-மாற்றியன்களைக் காட்டிலும் இவை அதிக நிலைப்புத்தன்மை கொண்டவையாக இருக்குமென்று மூலக்கூற்று வட்டணை கோட்பாட்டு கணக்கீடுகள் தெரிவிக்கின்றன.
# விலங்கியல் நிறுவனம்

**விலங்கியல்** **நிறுவனம்** (*Institute of Zoology*) என்பது இங்கிலாந்தில் உள்ள இலண்டன் விலங்கியல் சங்கத்தின் ஆராய்ச்சி பிரிவு ஆகும். இது விலங்கினங்கள் மற்றும் அவற்றின் வாழ்விடங்களைப் பாதுகாப்பது தொடர்பான அறிவியல் ஆய்வுகளை மேற்கொள்ள அரசாங்கத்தால் நிதியளிக்கப்பட்ட ஆராய்ச்சி நிறுவனமாகும். வெஸ்ட்மின்ஸ்டர் நகரத்தில் உள்ள இலண்டன் விலங்கியல் சங்கத்தின் ரீஜண்ட்ஸ் பூங்கா தளத்தில் இலண்டன் மிருகக்காட்சி சாலையில் இந்த நிறுவனம் அமைந்துள்ளது.  

இந்த நிறுவனத்தில் சுமார் 25 முழுநேர ஆராய்ச்சி ஊழியர்கள் உள்ளனர். மேலும் முனைவர் பட்ட பிந்தைய ஆராய்ச்சியாளர்கள், ஆராய்ச்சி உதவியாளர்கள், தொழில்நுட்ப வல்லுநர்கள் மற்றும் முனைவர் பட்ட மாணவர்கள் எனப் பலர் பணிபுரிகின்றனர். இந்நிறுவனத்திற்கு கேம்பிரிச்சுப் பல்கலைக்கழகம் இங்கிலாந்தின் உயர்கல்வி நிதியளிப்பு குழுவுடன் இணைந்து நிதியளிக்கிறது. மேலும் இங்கிலாந்து ஆராய்ச்சி குழுமங்கள் (என்.இ.ஆர்.சி, பிபிஎஸ்ஆர்சி, ஈ.எஸ்.ஆர்.சி) மற்றும் ஆராய்ச்சி தொண்டு நிறுவனங்களிடமிருந்து (வெல்கம் அறக்கட்டளை மற்றும் லெவர்ஹுல்ம் அறக்கட்டளை) கூடுதல் ஆராய்ச்சி நிதியைப் பெறுகிறது. விலங்குகளைப் பாதுகாத்தல், வாழிட பாதுகாப்பு, குறித்த அடிப்படை ஆய்வுகள் இந்நிறுவனத்தில் மேற்கொள்ளப்படுகின்றன.  

இந்நிறுவனம் முனைவர் பட்ட ஆராய்ச்சி பட்ட படிப்பு, மாணவஆய்வுநிதி திட்டம், இளம் அறிவியல் மற்றும் முதுநிலை அறிவியல் ஆய்வு மாணவர்களுக்கான பிற நிறுவன மாணவ ஆராய்ச்சி திட்டங்களுக்கும் உதவி புரிகின்றது. இளம் அறிவியல் மாணாவ ஆய்வினை இலண்டன் விலங்கியல் பூங்கா மற்றும் விப்ஸ்நேட் மிருகக்காட்சிசாலையில் மேற்கொள்ளவும் உதவி புரிகின்றது . விலங்கியல் நிறுவனம் விலங்கு இல்லம் என்றும் அழைக்கப்படுகிறது.
# 1,3-இரு தையீட்டேன்


**1,3-இரு தையீட்டேன்** *(1,3-Dithietane)* என்பது C<sub>2</sub>H<sub>4</sub>S<sub>2</sub> என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு பல்லினவளைய கரிமச் சேர்மமாகும். நிறமற்றும் படிகவடிவிலும் காணப்படும் இச்சேர்மம் விரும்பத்தகாத சுவை கொண்ட திண்மமாக அறியப்படுகிறது. பிசு(குளோரோமெத்தில்)சல்பாக்சைடுடன் சோடியம் சல்பைடை வினைபுரியச் செய்து 1,3-இருதையீட்டேன் 1- ஆக்சைடு முதலில் தயாரிக்கப்படுகிறது. தொடர்ந்து இதை டெட்ரா ஐதரோபியூரான்-போரேன் ஒடுக்க வினைக்கு உட்படுத்தி முதன் முதலில் 1976 ஆம் ஆண்டு 1,3-இருதையீட்டேன் தயாரிக்கப்பட்டது.  

செபோடிடன் என்ற எதிர் உயிரியும் போசுதையீட்டேன் என்ற களைக்கொல்லியும் 1,3-இருதையீட்டேன் வேதி வினைக்குழுவைக் கொண்ட சேர்மங்களுக்கு எடுத்துக்காட்டுகளாகும்.
# கும்மடி (நடிகர்)


**கும்மடி வெங்கடேசுவர ராவ்** (Gummadi Venkateswara Rao) (9 சூலை 1928 - 26 சனவரி 2010) ஒரு இந்தியத் திரைப்பட நடிகரும், தயாரிப்பாளரும் ஆவார், தெலுங்குத் திரையுலகிலும், ஒரு சில தமிழ்ப் படங்களிலும் தனது படைப்புகளுக்கு பெயர் பெற்றவர். மிகச்சிறந்த முறை நடிகர்களில் ஒருவராக அறியப்பட்ட இவர், சுமார் ஐநூறு திரைப்படங்களில் நடித்திருந்தார். *தோடு தொங்கலு* (1954), *மகாமந்திரி திம்மராசு* (1962) ஆகிய படங்களில் இவர் நடித்ததற்காக விமர்சன அங்கீகாரத்தைப் பெற்றார். இதற்காக இவர் குடியரசுத் தலைவர் விருதையும் பெற்றுள்ளார். 1978 , 1982ஆம் ஆண்டுகளில் தாஷ்கந்து திரைப்பட விழாவிற்கு தென்னிந்தியாவிலிருந்து இந்திய தூதுக்குழுவின் அதிகாரப்பூர்வ உறுப்பினராக இருந்தார்.  

கும்மடி 28, 33 மற்றும் 39 வது தேசிய திரைப்பட விருதுகளுக்கு மூன்று முறை நடுவர் உறுப்பினராக பணியாற்றினார். மாநில நந்தி விருதுக் குழுவில் இரண்டு முறை பணியாற்றினார். 1977ஆம் ஆண்டில், இந்தியத் திரையுலகிற்கு இவர் செய்த பங்களிப்புகளுக்காக இந்தியாவின் நான்காவது மிக உயர்ந்த குடிமை கௌரவமான பத்மசிறீ இவருக்கு வழங்கப்பட்டது. *மாயா பஜார்* (1957), *மா இன்ட்டி மகாலட்சுமி* (1959), *குல தெய்வம்* (1960), *குல கோத்ராலு* (1962), *ஜோதி* (1976), *நெலவங்கா* (1981), *மரோ மலுப்பு* (1982), *ஏகலைவா* (1982), *ஈ சரித்ரா யே சிராதோ?* (1982), *கஜ்ஜு பொம்மலு* (1983), *பெல்லி புஸ்தகம்* (1991) போன்ற படங்களில் இவர் நடித்துள்ளார். 2008 ஆம் ஆண்டில் *ஜகத்குரு சிறீ காசி நயன சரித்திரம்* என்ற படத்தில் நடித்ததே இவரது கடைசி படம்.  

## ஆரம்ப கால வாழ்க்கை
இந்தியாவின் சென்னை மாகாணத்தில் (இப்போது ஆந்திரப் பிரதேசம்) பிறந்த இவர், கொல்லூர் மண்டலத்திலுள்ள இரவிக்கம்பாடு என்ற கிராமத்தில் பிறந்தார். இவரது ஒரு நேர்காணலில், தான் கொல்லூரில் உள்ள *இசட்பி* உயர்நிலைப் பள்ளியிலும், குண்டூரின் இந்துக் கல்லூரியில் படித்த்தாகக் கூறினார் .  

## ஆரம்ப கால வாழ்க்கையில்
கும்மடியின் நடிப்பு வாழ்க்கை 1950 முதல் கிட்டத்தட்ட அறுபதாண்டுகள் நீடித்தது. மேலும் இவர் திரைத்துறையில் மூன்று தலைமுறை நடிகர்களுடன் பணியாற்றினார். இளமையாக இருந்தபோதிலும், இவர் ஆரம்பத்தில் கண்ணியமான வயதான வேடத்திலேயே நடித்து வந்தர். இவர் சமூக, அரசியல், புராணத் திரைப்படங்களில் பல்துறை குணசித்திர நடிகராகவும் இருந்தார். கிட்டத்தட்ட 500 திரைப்படங்களில் நடித்தார். பழைய தெலுங்குப் படங்களில் பல முன்னணி நடிகர்களுக்கு தந்தை வேடத்தில் நடித்தார்.  

இவர், முதன்முதலில் ஒரு நடிகராக 1942இல் நாடகங்களில் தோன்றினார். அங்கு இவர் மேடையில் ஒரு வயதான மனிதராக நடித்தார். *அதிர்ஷ்ட்டதீப்புடு* (1950) என்ற படத்துடன் தனது திரை வாழ்க்கையைத் தொடங்கினார். மேலும் நாயகன், எதிர் நாயகன், குணசித்திர வேடங்களில் நடிக்க ஆர்ம்பித்தார்.  

## தனிப்பட்ட வாழ்க்கை
இவருக்குத் திருமணமாகி ஐந்து மகள்களும் இரண்டு மகன்களும் இருந்தனர். சனவரி 26, 2010 அன்று ஐதராபாத்தின் கேர் மருத்துவமனையில் பல உறுப்பு செயலிழப்பு காரணமாக இவர் இறந்தார். 1957இல் வெளிவந்த மாயா பஜார் என்ற படம் வண்ணமயமாக்கப்பட்டு மீண்டும் திரையிட்டபோது இவர் பொது மேடையில் கடைசியாகத் தோன்றினார்.  

## விருதுகள்

- 1977இல் இந்திய அரசு பத்மசிறீ வழங்கியது
- *மகாமந்திரி திம்மராசு* (1963) படத்திற்காக சிறந்த நடிப்பிற்கான குடியரசுத் தலைவர் விருது வழங்கப்பட்டது
- தெலுங்குத் திரையுலகில் பங்களித்ததற்காக இரகுபதி வெங்கையா விருது
- சிறந்த துணை நடிகருக்கான நந்தி விருது - *மரோ மலுப்பு* (1982)

### பிற மரியாதை

- 1963 - கெளரவ முனைவர் - தெலுங்கு பல்கலைக்கழகம்
- 1976 - சிறந்த நடிப்பிற்கான தென்னிந்திய பிலிம்பேர் சிறப்பு விருது - *ஜோதி* & சீதா கல்யாணம் படத்திற்காக
# நடனக் கோயில்கள்



**நடனக் கோயில்கள்** (**Nachna Hindu temples**, also referred to as **Nachana temples** or **Hindu temples at Nachna-Kuthara**), இந்தியாவின் மத்தியப் பிரதேச மாநிலத்தின் பன்னா மாவட்டத்தில் **கஞ்ச்** எனுமிடத்தில் உள்ள கிபி 5 அல்லது 6ஆம் நூற்றாண்டைச் சேர்ந்த கற்கோயில்கள் ஆகும். இக்கோயில்கள் சிவன், பார்வதி, துர்கை, விஷ்ணு மற்றும் பிற தெய்வங்களுக்கு அர்பணிக்கப்பட்டது. இக்கோயில்கள் குப்தப் பேரரசு காலத்தில் நகரா கட்டிடப் பாணியில் கட்டப்பட்டுள்ளது. நான்கு கோண வடிவ கோயில் 9 ஆம் நூற்றாண்டில் கட்டப்பட்டது.  

நடனக் கோயில்களில் பெரும்பான்மையானது அழிந்த நிலையில் உள்ளது. பார்வதி கற்கோயில் மட்டும் நல்ல நிலையில் உள்ளது. பார்வதி கோயிலின் நுழைவாயிலில் கங்கை மற்றும் யமுனை தெய்வங்களின் சிற்பங்கள் உள்ளது. கோயில் சுவர்களில் நடனமாடும் இரண்டு மங்கைகளின் சிற்றின்பச் சிற்பங்கள் அதிகம் உள்ளதால், இதனை நடனக் கோயில் என்று அழைக்கப்பட்டது.பன்னா தேசியப் பூங்கா அருகில் இக்கோயில் உள்ளது. இதனை சௌமுக்நாத் கோயில் என்றும் அழைப்பர்.
# நற்றமிழ்ப் பாவலர் விருது


**நற்றமிழ்ப் பாவலர் விருது** என்பது தமிழ்நாடு அரசு ஆண்டுதோறும் வழங்கும் ஒரு விருது ஆகும். இவ்விருது தமிழக அரசின் தமிழ் வளர்ச்சித் துறையின் கீழாகச் செயல்பட்டு வரும் செந்தமிழ் சொற்பிறப்பியல் அகரமுதலித் திட்ட இயக்கத்தின் வழியாக மரபுக்கவிதை, அல்லது புதுக்கவிதைப் படைப்புகளில் பிற மொழிக் கலப்பில்லாத தூய தமிழ்ச் சொற்களையும், புதிய தமிழ்க் கலைச்சொற்களையும் பயன்படுத்தும், இரு கவிஞர்களை ஊக்குவிக்கும் வகையில், ஒவ்வொரு ஆண்டும் தமிழ் அகராதியியல் நாள் விழாவில் வழங்கப்படுகிறது. இந்த விருதுக்கான பாராட்டுச் சான்றிதழுடன், பரிசுத்தொகையாக ரூபாய் 50,000/- வழங்கத் தமிழ்நாடு அரசாணை 2020 திசம்பர் 31 ஆம் நாள் வெளியிட்டது.  

## நற்றமிழ்ப் பாவலர் விருதாளர்கள்

2020 ஆம் ஆண்டு , 2021 ஆம் ஆண்டு, மற்றும் 2022 ஆம் ஆண்டு மற்றும் 2023 ஆம் ஆண்டிற்கான விருது பெற்றவர்கள் பட்டியல்  

| ஆண்டு | மரபுக்கவிதை
விருதாளர் | ஆய்வுக்குரிய நூல் | புதுக்கவிதை
விருதாளர் | ஆய்வுக்குரிய நூல் |  |
| --- | --- | --- | --- | --- | --- |
| 2020 | மறத்தமிழ்வேந்தன் | இளந்தமிழாற்றுப்படை | சந்திரா மனோகரன் | அசையும் இருள் |  |
| 2021 | கருவூர் கன்னல் | ----- | முனைவர் பெ. தமிழ்ச்செல்வி குணசேகரன் | ----- |  |
| 2022 | ப. எழில்வாணன் | ----- | ம. சுடர்த்தமிழ்ச்சோழன் | ----- |  |
| 2023 | அரிமாப் பாமகன் | ----- | கௌதமன் நீல்ராசு | ----- | } |
# சினௌலி தொல்லியல் களம்



**சினௌலி தொல்லியல் களம்** (**Sinauli**) (தேவநாகரி: <small>सिनौली</small>) இந்தியாவின் உத்தரப் பிரதேசத்தின் மேற்கில் அமைந்த பாக்பாத் மாவட்டத்தில் பரௌத் அருகே அமைந்துள்ள தொல்லியல் களம் ஆகும்.இத்தொல்லியல் களத்தில் வெண்கலக் காலத்திய திட-வட்டு சக்கர "இரதங்களுக்கு" புகழ் பெற்றது. ஆனால் இதன் இரதம் எனும் தேர் சக்கரங்களுக்கு ஆரங்கள் இல்லை.உள்ளூர் புராணக் கதைகளின் படி, குருச்சேத்திரப் போரைத் தவிர்க்க, பாண்டவர் சார்பில், கிருஷ்ணர் துரியோதனிடம் கேட்ட ஐந்து கிராமங்களில் சினௌலியும் ஒன்றாகும்.சினௌலில் தொல்லியல் களம் சிந்துவெளி நாகரிகத்தின் பிந்தைய அரப்பா காலத்தைச் (கிமு 1800 – கிமு 1300) சேர்ந்ததாகும்.  

2005-06-ஆம் ஆண்டுகளில் மற்றும் 2018-ஆம் ஆண்டில் இந்தியத் தொல்லியல் ஆய்வகம் சினௌலியில் அகழ்வாய்வுப் பணி தொடங்கியது. அகழாய்வில் இவ்விடத்தில் பண்டைய அரச குடும்பத்தினரின் இடுகாடு கண்டுபிடிக்கப்பட்டது. இதன் தொல்லியல் அறிக்கையில் சினௌலி தொல்லியல் களம், பிந்தைய கால அரப்பா பண்பாட்டின் நீட்சியாக கருதப்பட்டது.  

சினௌலி அரச குடும்பத்தினரின் 125 கல்லறை மரச் சவப்பெட்டிகள், மர வண்டிகள் (தேர்கள்), செப்பு வாட்கள் மற்றும் தலைக்கவசங்கள் கண்டுபிடிக்கப்பட்டது. மர வண்டி போன்ற தேர்களின் தட்டு போன்ற சக்கரங்கள் செப்புத் தகட்டால் மூடப்பட்டிருந்தது. ஆனால் சக்கரங்களுக்கு ஆரங்கள் இல்லை. ஆனால் அஸ்கோ பார்ப்போலா இந்த தேர்களை காளைகள் இழுக்கும் மர வண்டி என்று கூறுகிறார். சில தொல்லியல் அறிஞர்கள் தேருடன் சேர்த்து கண்டுபிடிக்கப்பட்ட சவுக்கை குறிப்பாக ஒரு குதிரையில் பயன்படுத்தப்பட்ட வகையே, ஆனால் ஒரு காளைக்கானது அல்ல என வலியுறுத்துகிறார்கள்.  

டிசம்பர், 2018--இல் சினௌலியில் புதிதாக அகழாய்வுப் பணி மேற்கொள்ள இந்தியத் தொல்லியல் ஆய்வகம் அனுமதி வழங்கியது. தொழில் முறை அல்லாத தொல்லியலில் ஆர்வமுள்ளவர்கள் தற்போது சினௌலியில் அகழாய்வு செய்கின்றனர்.  

## இதனையும் காண்க
- சிந்துவெளி நாகரிகத்தின் தொல்லியல் களங்கள்
# தூய தமிழ் ஊடக விருது

**தூய தமிழ் ஊடக விருது** தமிழ்நாடு அரசின் தமிழ் வளர்ச்சித் துறையின் கீழாகச் செயல்பட்டு வரும் செந்தமிழ் சொற்பிறப்பியல் அகரமுதலித் திட்ட இயக்ககத்தின் வழியாகத் தூய தமிழைப் பயன்படுத்தும் காட்சி மற்றும் அச்சு ஊடகங்களை ஊக்குவிக்கும் வகையில் ஒவ்வொரு ஆண்டும் தமிழ் அகராதியியல் நாள் விழாவில் வழங்கப்படுகிறது. காட்சி ஊடகம் ஒன்றிற்கும், அச்சு ஊடகம் ஒன்றுக்குமென்று வழங்கப்படும் இந்த விருதுக்கான பாராட்டுச் சான்றிதழுடன், பரிசுத்தொகையாக ரூபாய் 50,000/- வழங்கத் தமிழ்நாடு அரசாணை வெளியிடப்பட்டிருக்கிறது.  

## தூயதமிழ் ஊடக விருது பெற்றோர்
| ஆண்டு | அச்சு ஊடகம் | காட்சி ஊடகம் |  |
| --- | --- | --- | --- |
| 2020 | வெல்லும் தூயதமிழ் (மாத இதழ்) | மக்கள் தொலைக்காட்சி |  |
| 2022 | தென்மொழி (திங்களிதழ்),
மா.பூங்குன்றன் | ----- | } |
# சாக்சி ரங்காராவ்


**சாக்சி ரங்க ராவ்** (Sakshi Ranga Rao) (15 செப்டம்பர் 1942&nbsp;- 27 சூன் 2005) மேடை நாடகங்களிலும், தென்னிந்தியத் திரைப்படங்களிலும் ஒரு குணசித்திர நடிகராக இருந்தார்.  

## சொந்த வாழ்க்கை
ஆந்திரப் பிரதேச மாநிலத்தின் கிருஷ்ணா மாவட்டத்தில் அமைந்த குடிவாடா அருகே உள்ள கோந்திபாரு கிராமத்தைச் சேர்ந்த இரங்கவச்சுலா இரங்க ராவாக இலட்சுமி நாராயணன், இரங்கநாயக்கம்மாவுக்கு பிறந்தார். விசாகப்பட்டினத்தின் ஆந்திர பல்கலைக்கழகத்தில் தட்டச்சாளராக தனது வாழ்க்கையைத் தொடங்கினார். நாடகக் கலைகளில் ஆர்வம் காட்டிய இவர், மேடையில் சோகம் அல்லது பரிதாபத்தை ஏற்படுத்தும் பாத்திரத்தை ஏற்று நடித்தார். பாபு இயக்கிய 1967ஆம் ஆண்டில் வெளியான *சாக்சி* என்ற படத்துடன் தனது திரைப்பட வாழ்க்கையைத் தொடங்கினார். பின்னர், எஸ்.வி.ரங்க ராவிலிருந்து தன்னை வேறுபடுத்திக் கொள்வதற்காக சாக்சி இரங்க ராவ் என்று அறியப்பட்டார். சுமார் நான்கு தசாப்தங்களாக சுமார் 450 படங்களில் நடித்தார். அவற்றில் பெரும்பாலோர் நகைச்சுவை வேடங்களாகும்.  

கே. விஸ்வநாத், பாபு, வம்சி ஆகியோர் இயக்கிய பெரும்பாலான தெலுங்குப் படங்களில் நடித்த பெருமை இவருக்கு இருந்தது. *சிறிவெண்ணிலா*, *ஸ்வர்ண கமலம்*, *ஏப்ரல் 1 விடுதலா*, *ஜோக்கர்* ,ஸ்வர்காபிசேகம் போன்ற வெற்றிகரமான படங்களில் நடித்துள்ளார். .  

## இறப்பு
சிறுநீரகச் செயலிழப்பு காரணமாக 2005ஆம் ஆண்டில் தனது 63 வயதில் நீண்டகால நோய்க்குப் பிறகு சென்னையில் காலமானார். தொலைக்காட்சி நடிகர் சாக்சி சிவா இவரது இளைய மகனவார்.
# ரெண்டு பொண்டாட்டி காவல்காரன்


**ரெண்டு பொண்டாட்டி காவல்காரன்** (Rendu Pondatti Kaavalkaaran) 1992 ஆம் ஆண்டு இரேலங்கி நரசிம்மராவ் இயக்கி தமிழ் மொழியில் வெளிவந்த நகைச்சுவைத் திரைப்படமாகும் . இப்படத்தில் ஆனந்த் பாபு இரட்டை வேடத்திலும், ரோகிணி, வைதேகி, தேவிப்ரியா ஆகியோர் முக்கிய வேடங்களில் நடித்துள்ளனர். பி. பலராமன் தயாரித்த இப்படத்திற்கு, இராஜ்–கோட்டி இசையமைத்திருந்தினர். இப்படம் 1992 பிப்ரவரி 7 அன்று வெளியிடப்பட்டது. இந்த படம் இயக்குனரின் சொந்த தெலுங்குப் படமான *இத்தரு பெல்லால முத்துலா போலீஸ்* என்பதன் மறு ஆக்கமாகும்.  

## நடிகர்கள்

- கிருஷ்ணனாகவும், ஆனந்தாகவும் என இரட்டை வேடத்தில் ஆனந்த் பாபு,
- இருக்மிணியாக ரோகினி
- சத்தியபாமாவாக வைதேகி
- இலலிதாவாக தேவிப்ரியா
- முத்துசாமியாக சனகராஜ்
- செந்தில்
- மங்களமாக ஒய் விஜயா
- சிறீலட்சுமி
- லூசு மோகன்
- ஓமக்குச்சி நரசிம்மன்
- டைப்பிஸ்டு கோபு

## ஒலிப்பதிவு
வைரமுத்து எழுதிய படத்தின் பாடல்ளுக்குஇசையமைப்பாளர்கள் ராஜ்-கோட்டி இசையமைத்துருந்தனர்.தார். 1992 இல் வெளியிடப்பட்ட இந்த ஒலிப்பதிவில், 4 தடங்கள் உள்ளன.
# வெண்ணிலா கிசோர்


## தொழில்
அமெரிக்காவில் தங்கியிருந்த காலத்தில், இவர், தேவா கட்டாவின் இயக்கத்தில் *வெண்ணிலா* (2005) படத்தில் பணிபுரியும் வாய்ப்பைப் பெற்றார். *துக்குடு* படத்தில் "சாஸ்திரி" என்ற பாத்திரத்திற்காக பாராட்டைப் பெற்றார். இவரது நடிப்பில் வெளியான படங்களில் *பிந்தாஸ்*, ஜமீன், *தாருவ்*, *சீம தப்பக்காய்*, பாட்ஷா, *தூசுகெல்தா*, *பண்டக சேசுகோ*, *ஆகாடு*, த/பெ சத்தியமூர்த்தி, சீமந்துடு, *பலே பலே மொகவாடுவோய்*, *எக்கடிகி போத்தாவு சின்னவாடா* ஆகியவையும் அடங்கும். இவர், *வெண்ணிலா 1½*, *யாபா* என்ற இரண்டு தெலுங்குப் படங்களையும் இயக்கியுள்ளார். ஒரு இயக்குநராக தோல்வியை கண்ட பின்னர், இவர் மீண்டும் நடிப்புக்கு வந்துள்ளார்.
# 1,2-தயசோல்


**1,2-தயசோல்** *(1,2-thiazole)* C<sub>3</sub>H<sub>3</sub>N<sub>S</sub> என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கரிம வேதியியல் சேர்மமாகும். ஐசோதயசோல் என்ற பெயராலும் இது அழைக்கப்படுகிறது. இச்சேர்மத்தின் கட்டமைப்பில் மூன்று கார்பன் அணுக்கள், ஒரு நைட்ரசன், ஒரு கந்தகம் என ஐந்து உறுப்புகள் கொண்ட அரோமாட்டிக் வளையம் உள்ளது. அசோல்கள் என்ற பல்லினவகைச் சேர்ம வகைப்பாட்டில் 1,2-தயசோல் இடம்பெறுகிறது. ஒத்த மூலக்கூற்று வாய்ப்பாட்டைக் கொண்ட சமபகுதி அசோல்களிலிருந்து மாறுபட்டு பல்லின அணுக்கள் இங்கு அடுத்தடுத்து இடம்பெற்றுள்ளன.  

ஐசோதயசோலின் வளைய அமைப்பானது மருந்துகளான சிப்ராசிடோன் மற்றும் பெரோசுபிரோன் போன்ற பெரிய சேர்மங்களின் உயிரியல் செயல்பாடுகளுடன் இணைக்கப்பட்டுள்ளது.
# பிரிடின்-4-கார்பாக்சமைடு



**பிரிடின்-4-கார்பாக்சமைடு** (*Pyridine-4-carboxamide*) C<sub>6</sub>H<sub>6</sub>N<sub>2</sub>O என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கரிம வேதியியல் சேர்மமாகும். ஐசோநிக்கோட்டினமைடு என்ற பெயராலும் இது அழைக்கப்படுகிறது. நிக்கோட்டினமைடு சேர்மத்தின் சமபகுதியான இச்சேர்மத்தில் கார்பாக்சமைடு குழு 3-ஆம் நிலையில் இணைந்துள்ளது.  

ஒரு லிட்டருக்கு 191 கிராம் என்ற அளவில் ஐசோநிக்கோட்டினமைடு தண்ணீரில் கரைகிறது. எத்தனால், டைமெத்தில் சல்பாக்சைடு, மெத்தனால், குளோரோஃபார்ம், குளோரோஃபார்ம் மெத்தனால் கலவை லிட்டருக்கு 10 மி.கி என்ற அளவில் ஈராக்சேன் போன்ற கரைப்பான்களிலும் இது கரைகிறது. பாதுகாப்பான ஒரு வேதிப்பொருளான இச்சேர்மம் சடப்பொருள்கள் தயாரிப்பில் பயன்படுத்தப்படுகிறது.  

எந்த சேர்மத்தில் அமைடு நைட்ரசன் மற்றொரு அமைடு நைட்ரசனுடன் இணைக்கப்பட்டு பின்னர் இரட்டைப் பிணைப்பால் இணைக்கப்பட்டுள்ளதோ அச்சேர்மத்தை ஐசோநிக்கோட்டினாயில் ஐதரசோன்கள் என்பர்.
# ரிமோட்


**ரிமோட்** (*Remote*) என்பது 2004 ஆம் ஆண்டு வெளியான தமிழ் மொழி நாடகத் திரைப்படமாகும், இப்படமானது கார்வண்ணன் அவரது மரணத்திற்கு முன் கடைசியாக இயக்கிய திரைப்படம் ஆகும். இந்த படத்தில் நெப்போலியன் முக்கியக் கதாபாத்திரத்தில் நடித்தார். பல புதுமுகங்கள் துணை வேடங்களில் நடித்தனர். இப்படத்திற்கு பானபத்ரன் இசை அமைத்தார். படமானது 26 திசம்பர் 2004 அன்று வெளியிடப்பட்டது. 2004 இந்தியப் பெருங்கடல் நிலநடுக்கமும் ஆழிப்பேரலையின் தாக்கம் குறித்து இப்படத்தில் சுருக்கமாக குறிப்படப்படுள்ளது. இந்த படம் பின்னர் டைம் *லிமிட் 36 ஹவர்ஸ்* என இந்தியில் மொழிமாற்றம் செய்து வெளியிடப்பட்டது.  

## நடிகர்கள்
- நெப்போலியன்
- அனாமிகா
- காதல் சுகுமார்
- கதிர்
- கல்பனா சிறீ
- ரேணுகா
- வேந்தன்
- ஹாரிஸ்
- ஜெய்குமார்
- நஸ்ரின்
- ராஜ்குமார்
- ரேவலி குமார்
- போண்டா மணி
- அமிருன்னிஷா குணசேகரன்

## இசை
திரைப்பட பின்னணி இசை மற்றும் பாடல் இசை ஆகியவற்றைஇசையமைப்பாளர் பானபத்ரன் அமைத்தார். 2004 இல் வெளியிடப்பட்ட இதன் இசைப்பதிவு நான்கு பாடல்கள் இருந்தன.  
| 1 | "கஞ்சா கண்ணு" | 4:21 |  |
| --- | --- | --- | --- |
| 2 | "காதல் கொண்டேன்" | 4:55 |  |
| 3 | "சூட் போட்ட ஆளூ" | 4:08 |  |
| 4 | "ஓரட்டம்" | 4:01 | } |
# விலங்கியல் ஆய்விதழ்


***விலங்கியல் ஆய்விதழ்*** என்பது விலங்குகள் குறித்த ஆய்வினை வெளியிடும் அறிவியல் ஆய்விதழ் ஆகும். இது 1830ஆம் ஆண்டில் இலண்டன் விலங்கியல் சங்கத்தால் நிறுவப்பட்டது இந்த ஆய்விதழை விலே-பிளாக்வெல் வெளியிடுகிறது. இதில் ஆய்வு முடிவுகள் அடங்கிய ஆய்வுக் கட்டுரைகளைக் கொண்டுள்ளது. இவை பொதுவான விலங்கியல் ஆராய்ச்சியாளர்களை இலக்காகக் கொண்டுள்ளன. சில கட்டுரைகள் ஆசிரியரின் விருப்பத்தைப் பொறுத்துத் திறந்த அணுகல் வழியாகவும் கிடைக்கின்றன.  

பழமையான இந்த ஆய்விதழ் ஆரம்பத்தில், 1833 முதல், ***லண்டனின் விலங்கியல் சங்கத்தின் நடவைக்கைகள்*** என்று வெளியிடப்பட்டது . பின்னர் 1965 முதல் 1984 வரை, *விலங்கியல் ஆய்விதழ்: இலண்டன் விலங்கியல் சங்கத்தின் செயல்முறைகள்* என வெளியானது .
# விலங்கியல் (ஆய்விதழ்)


***விலங்கியல்*** (Zoology) என்பது 1886ஆம் ஆண்டில் துவங்கப்பட்ட விலங்கியல் ஆய்வுக்கட்டுரைகளை உள்ளடக்கிய சகமதிப்பாய்வு செய்யப்படும் அறிவியல் ஆய்வு இதழாகும். இது எல்செவியர் பதிப்பகத்தால் வெளியிடப்படுகிறது. இந்த ஆய்விதழின் தலைமை தொகுப்பாசிரியர் தாமஸ் ஜி.சி போச்சு (கீல் பல்கலைக்கழகம்) ஆவார்.  

பத்திரிக்கை மேற்கோள் அறிக்கைகளின்படி, இந்த ஆய்விதழின் 2020 ஆம் ஆண்டு தாக்கக் காரணி 1.681ஆக உள்ளது.
# கேம்


**கேம்** (*Game*) என்பது 2002 ஆம் ஆண்டு வெளியான இந்திய தமிழ் நாடகத் திரைப்படம் ஆகும். ஜான் அமிர்தராஜ் இயக்கிய இப்படத்தில் கார்த்திக் மற்றும் வினோத் குமார் ஆகியோர் முக்கிய வேடங்களில் நடித்தனர். சிறீமாசணி அம்மன் பிக்சர்ஸ் தயாரித்த இப்படத்திற்கு எஸ். பி. வெங்கடேஷ் இசை அமைத்துள்ளார். இப்படம் பல தாமதங்களுக்குப் பிறகு 2002 நவம்பர் 4 இல் எதிர்மறையான விமர்சனங்களுடன் வெளியிடப்பட்டது.  

## நடிகர்கள்

- கார்த்திக் இராஜாவாக
- வினோத் குமார் ஜோசம் ஐ.பி.்எஸ்ஆக
- மனோஜ் கே. ஜெயன் லெனினாக
- இராதா ஜெயாவாக
- ஊர்வசி ஜானகியாக
- ராஜஸ்ரீ மலராக
- ஜான் அமிர்தராஜ் ஜி.கே.வாக
- ஆர். சுந்தர்ராஜன்
- மேஜர் சுந்தரராஜன்
- Pandu
- கசான் கான்
- விஜய் கிருஷ்ணராஜ்
- இராணி
- திவ்யா தத்தா
- மாணிக்கராஜ்
- குள்ளமணி
- வின்சண்ட் ராய்
- திடீர் கண்ணையா
- மகாநதி சங்கர்
- மானேஜர் சீமா

## தயாரிப்பு
ஜான் அமிர்தராஜ் 1990 களின் பிற்பகுதியில் கார்த்திக்குடன் *கூட்டாளி* என்ற படத்தைத்தில் இணைந்து பணியாற்றத் தொடங்கினார். அதில் திவ்யா தத்தாவும் நடித்திருந்தார். ஆனால் படத்தயாரிப்பில் ஏற்பட்ட தாமதங்களால், படத்தின் செலவினங்களில் விளைவை ஏற்படுத்தியது. தாமதங்களால் நடிகர்களும் பாதிக்கப்பட்டனர். படத்திற்காக, கார்த்திக் 100 மகிழுந்து விளக்குகள் கொண்ட ஒரு பாடல் காட்சியில் பங்கேற்றார், அனுராதா ஸ்ரீராம் பாடிய அப்பாடலுக்கு இராணி ஆடினார். படம் மெதுவாக தயாரிக்கபட்டு பின்னர் அதன் பெயர் *கேம் என்று* மாற்றப்பட்டது. பின்னர் 2002 இல் தாமதமாக வெளியானது.  

## இசை
படத்திற்கு எஸ். பி. வெங்கடேஷ் இசையமைத்தார்.  

- "ஜிம்பா" - மனோ, சுவர்ணலதா
- "தக் தக்" - அனுராதா ஸ்ரீராம்
- "அச்சாச்சோ" - ஸ்வர்ணலதா
- "தோஸ்து" - சுரேஷ் பீட்டர்ஸ், கிருஷ்ணா சுந்தர்
- "குச்சிபுடி" - மனோ, சுஜாதா
- "பேசி பேசி" - அனுராதா ஸ்ரீராம், ஆதித்யன்
# பூவுக்குள் பூகம்பம்


**பூவுக்குள் பூகம்பம்** (*Poovukkul Boogambam*) என்பது 1988 ஆம் ஆண்டு வெளியான இந்தியத் தமிழ் அதிரடித் திரைப்படம் ஆகும். தியாகராஜன் எழுதி இயக்கி தயாரித்த இப்படத்தின் வழியாக அவர் இயக்குநராக அறிமுகமானார். இப்படத்தில் தியாகராஜன், பார்வதி ஆகியோர் முதன்மைப் பாத்திரங்களிலும், சரோஜாதேவி, சரண்ராஜ் ஆகியோர் துணை வேடங்களிலும் நடித்தர். படத்திற்கு சங்கீராஜன் இசையமைத்தார். இந்த படம் 13 ஏப்ரல் 1988 அன்று வெளியானது.  

## நடிகர்கள்

- தியாகராஜன்
- பார்வதி
- சரோஜாதேவி
- சரண்ராஜ்
- சனகராஜ்

## தயாரிப்பு
தியாகராஜன் தயாரிது, இயக்குநராக அறிமுகமான இப்படத்தில். அவர் முக்கியக் கதாபாத்திரத்தில் தோன்றினார்.  

- தாலி செய்யட்டுமா - எஸ். பி. பாலசுப்பிரமணியம், கே. எஸ். சித்ரா
- அன்பே ஒரு ஆசை - எஸ். பி. பாலசுப்ரமண்யம்
- நாடு அதை - எஸ். பி. பாலசுப்ரமண்யம்
- ஒரு காலம் - கே. ஜே. யேசுதாஸ்
- நாலும் நாலும் - உமா ரமணன்

## வெளியீடு
*பூவுக்குள் பூகம்பம்* 13 ஏப்ரல் 1988 அன்று வெளியிடப்பட்டது. ஏப்ரல் 15, 1988 தேதியிட்ட *தி இந்தியன் எக்ஸ்பிரஸின்* என். கிருஷ்ணசாமி, படத்தின் சிறப்புகளுக்கும், குறைபாடுகளுக்கும் தியாகராஜனே பொறுப்பு என எழுதினார். மேலும் திரைக்கதை குறித்து "மிகவும் தெளிவாக இல்லை" என்றும் குறிப்பிட்டார். படத்தின் இசை மற்றும் படப்பிடிப்பை விமர்சகர் பாராட்டினார்.
# அந்த சில நாட்கள்


**அந்த சில நாட்கள்** (*Antha Sila Naatkal*) என்பது 1983 ஆம் ஆண்டு வெளியான இந்திய தமிழ் திரைப்படமாகும் . மீனாட்சி பைனான்ஸ் தயாரித்த இப்படத்தில் மோகன், பூர்ணிமா ஆகியோர் முக்கிய வேடங்களில் நடித்தனர்.  

## நடிகர்கள்
- மோகன்
- பூர்ணிமா
- நித்தியா ரவீந்திரன்
- மனோரமா
- வெண்ணிற ஆடை மூர்த்தி
- டி. வி. வரதராஜன்

## பாடல்கள்
படத்திற்கான இசையை இளையராஜா அமைத்தார்.  

- "நேனிஸ்தானோ" - மலேசியா வாசுதேவன், எஸ். ஜானகி
- "ராஜா ராணி" - கிருஷ்ணா சந்தர், சைலாஜா
- "வாம்மா வாம்மா" - மலேசியா வாசுதேவன், கங்கை அமரன், குழுவினர்
# குடும்ப சங்கிலி


**குடும்ப சங்கிலி** (*Kudumba Sangili*) என்பது 1999 ஆம் ஆண்டு வெளியான தமிழ் திரைப்படம் ஆகும். பி. என். ராமச்சந்தர் இயக்கிய இப்படத்தை கலைப்புலி ஜி. சேகரன் குஷ்புவுடன் இணைந்து தயாரித்தார். படத்தில் மணிவண்ணன் துணைப்பாத்திரங்கள் நடித்துள்ளார். சிற்பி இசையமைத்த இந்த படம் நவம்பர் 1999 இல் வெளியானது.  

## நடிகர்கள்

- கலைப்புலி ஜி. சேகரன்
- குஷ்பூ
- அலெக்ஸ்
- ராஜேஷ்
- நித்தியா ரவீந்திரன்
- வடிவுக்கரசி
- பயில்வான் ரங்கநாதன்
- செந்தில்

## வெளியீடு
வெளியீட்டிற்குப் பிறகு, படத்திற்கு நான்கு வாரங்களுக்கு பொழுதுபோக்கு வரிவிலக்கு அளிக்கப்பட்டது.
# பப்பி


**பப்பி** (*Puppy*) என்பது 2019 ஆம் ஆண்டு வெளியான இந்தியத் தமிழ் நகைச்சுவை-நாடகத் திரைப்படமாகும், இப்படத்தை அறிமுக இயக்கநரான நட்டு தேவ் (முரட்டு சிங்கிள் என குறிப்பிடப்பட்டுள்ளது) எழுதி இயக்கியுள்ளார். படத்தில் முன்னணி நடிகராக வருண் அறிமுகமாகியுள்ளார். மேலும் சம்யுக்தா எக்டே மற்றும் யோகி பாபு ஆகியோர் நடித்துள்ளனர். படத்தை ஐசரி கணேஷ் தனது தயாரிப்பு நிறுவனமான வேல்ஸ் பிலிம் இன்டர்நேஷனலின் கீழ் தயாரித்தார். இப்படத்திற்கான இசையை தரண் குமார் அமைத்தார்.  இந்த படம் திரையரங்குகளில் 11 அக்டோபர் 2019 அன்று வெளியானது. கலவையான விமர்சனங்களைப் பெற்றது.  

## கதை
கல்லூரியில் இறுதி ஆண்டு பயிலும் மாணவர் பிரபு ( வருண் ) தான் கன்னிப் பையன் என்ற நிலையிலிருந்து மாறவேண்டும் என்ற வலுவான ஆசையோடு உள்ளான். அவனது மூத்த மாணவன் ( யோகி பாபு ) அவனுக்கு வழிகாட்டுகிறான். பிரபு தனது வகுப்பு தோழி ரம்யாவை ( சம்யுக்தா எக்டே ) காதலிக்கிறான். அவனும் ரம்யாவும் திருமணத்திற்கு முந்தைய உடலுறவில் ஈடுபடும்போது அவனது பாலியல் ஆர்வம் அவனை சிக்கலில் ஆழ்த்துகிறது. அதாவது ரம்யா கர்ப்பமடைகிறாள். இதை அறிந்ததும் அவன் மிகவும் அதிர்ச்சியடைகிறான். கருவை கலைக்குமாறு ரம்யாவிடம் கூற அவள் அதற்கு மறுக்கிறாள். இது இருவரையும் கவலையடையச் செய்கிறது. அவர்களுக்கு ஏற்படும் சிக்கல்களை எவ்வாறு சரிசெய்கிறார்கள் என்பது கதையின் முக்கிய அம்சமாக அமைகிறது.  

## நடிகர்கள்

- வருண் பிரபுவாக
- சம்யுக்தா எக்டே ரம்யாவாக
- யோகி பாபு மூத்த மாணவராக
- ராஜேந்திரன்
- ஜி. மாரிமுத்து பிரபுவின் தந்தையாக
- நித்தியா ரவீந்திரன் பிரபுவின் தாயாக
- அன்பரசன்
- ரிஷா
- ஆர். எஸ். சிவாஜி மருத்துவராக
- டைகர் தங்கதுரை
- சம்பத் ராம்
- டி. எஸ். ஆர் சிறப்புத் தோற்றத்தில்

## இசை
| 1 | "அஞ்சி மணிக்கு" | யுவன் சங்கர் ராஜா, சாஷா திருப்பதி | 05:16 | மிர்ச்சி விஜய் |
| --- | --- | --- | --- | --- |
| 2 | "என் கை எனக்கு" | தரண் குமார், சாண்டி | 03:30 |  |
| 3 | "சோத்துமூட்டை" | தரண் குமார், ஆர். ஜே. பாலாஜி | 04:01 |  |
| 4 | "சூப்பர் ஸ்டார்" | அனிருத் ரவிச்சந்திரன், எம். சி. டி, தரண் குமார் | 03:49 |  |
| 5 | "உயிரே வா" | கௌதம் மேனன், தரண் குமார், அலிஷா தாமஸ் | 04:58 |  |
| 6 | "யோகி பாபு" (தீம்) | எம்.சி.டி, தரண் குமார் | 01:51 | } |
# போர்லாக் விருது


**போர்லாக் விருது** (*Borlaug Award*) என்பது கோரமண்டல் இன்டர்நேஷனல் உர நிறுவனத்தால் வழங்கப்படும் விருதாகும். இது இந்திய விஞ்ஞானிகள் வேளாண்மை மற்றும் சுற்றுச்சூழல் துறையில் மேற்கொண்ட ஆராய்ச்சி மற்றும் பங்களிப்புகளுக்காக வழங்கப்படுகிறது. இந்த விருது 1972இல் உருவாக்கப்பட்டு, நோபல் பரிசு பெற்ற நார்மன் ஈ. போர்லாக் நினைவாகப் பெயரிடப்பட்டது. இந்த விருது பெறுபவருக்கு இந்திய ரூபாய் 5,00,000 ரொக்கப் பரிசு, தங்கப் பதக்கம் மற்றும் மேற்கோள் வழங்கப்படுகிறது.  

இந்த விருதைச் சர்வதேச உரத் தொழில்துறை சங்கத்தின் ஐ.எஃப்.ஏ நார்மன் போர்லாக் விருது அல்லது உலக உணவு பரிசு அறக்கட்டளை வழங்கிய கள ஆராய்ச்சிக்கான போர்லாக் விருது ஆகியவற்றுடன் குழப்பமடையக்கூடாது.  

## விருது பெற்றவர்கள்
- 2022: மகாலிங்கம் கோவிந்தராசு, இந்தியா
- 2021: எலியட் டோசோ-யோவோ, பெனின்
- 2020: சல்மா சுல்தானா, வங்காளதேசம்
- 2019: ஹேல் ஆன் துபான், துருக்கி
- 2018: மத்தேயு ரூஸ், அமெரிக்கா
- 2017: ஜென்லிங் குய், சீனா
- 2016: ஆண்ட்ரூ முட், கென்யா
- 2015: எரிக் போல்மேன், உருவாண்டா
- 2014: பிராம் கோவேர்ட்சு, பெல்ஜியம்
- 2013: ஆர். எஸ். பரோடா, இந்தியா
- 2012: கே.வி.பிரபு மற்றும் அசோக் குமார் சிங்
- 2006: ராஜேந்திர சிங் பரோடா
- 2005: ரத்தன் லால் மற்றும் சுப்பிரமணியம் நாகராஜன்
- 2004: ஐ.வி.சுப்பா ராவ் மற்றும் சுமன் சஹாய்
- 2000: அனில் அகர்வால்
- 1997: அஸ்ரா குரைசி
- 1995: இப்ராஹிமாலி அபுபக்கர் சித்திக்
- 1991: அமிர்தா படேல்
- 1985: வீரேந்தர் லால் சோப்ரா
- 1983: நஞ்சப்பா சமன்னா சுப்பா ராவ்
- 1982: ஹரி கிருஷன் ஜெயின்
- 1979: பிஷ்வாஜித் சவுத்ரி மற்றும் எம்.எஸ். சுவாமிநாதன்
- 1977: ஜே.எஸ். கன்வார் மற்றும் குர்தேவ் குஷ்
- 1976: சிவகுலா கிருஷ்ணமூர்த்தி
- 1973: ஜிதேந்திர பி.ஸ்ரீவஸ்தவா [டாக்டர். ஜே.பி.ஸ்ரீவாஸ்தவா] மற்றும் டாக்டர் மனோதுத் பதக்
- 1972: டாக்டர் ஆத்மரம் பைரவ் ஜோஷி
# ஆக்சிபேன்


**ஆக்சிபேன்** (*Oxepane*) C<sub>6</sub>H<sub>12</sub>O என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கரிம வேதியியல் சேர்மமாகும். வளைய ஏழேன் வகை சேர்மமான இதன் கட்டமைப்பில் ஒரு மெத்திலீன் குழுவானது ஆக்சிசனால் இடப்பெயர்ச்சி செய்யப்பட்டுள்ளது.  

மூவெத்திலாக்சோனியம் அறுகுளோரோ ஆண்டிமோனேட்டு) ((C2H5)3OSbCl6) போன்ற நேர்மின்னயனி தொடக்கிகள் மூலம் ஆக்சிபேனை பலபடியாக்கம் செய்து 56-58 பாகை செல்சியசு வெப்பநிலையை உருகுநிலையாகக் கொண்ட படிகவியல்பு திண்மத்தை உருவாக்க முடியும்.
# காவல் நிலையம் (திரைப்படம்)


**காவல் நிலையம்** (*Kaaval Nilayam*) என்பது 1991 ஆண்டு வெளியான தமிழ் குற்றவியல் திரைப்படம் ஆகும். செந்தில்நாதன் இயக்கிய இப்படத்தில் சரத்குமார், ஆனந்தராஜ் ஆகியோர் முக்கிய வேடங்களில் நடித்துள்ளனர். எஃப். சி. விஜயகுமார் தயாரித்த இப்படத்திற்கு சங்கர் கணேஷ் இசை அமைத்துளார். படமானது 11 மே 1991 இல் வெளியானது.  

## கதை
ராஜா ( ஆனந்தராஜ் ), ஒரு ரவுடி, காவல் அதிகாரிகளிடமிருந்து தப்பிக்கிறான், அவன் ஒரு விலைமாதுவுடன் தங்குகிறான். நேர்மையான காவல் அதிகாரியான விஜய் ( சரத்குமார் ) புதிய பகுதிக்கு இடமாற்றம் செய்யப்படுகிறார். விஜய் தனது மனைவி ஆர்த்தி ( கௌதமி ) மற்றும் அவரது மகள் சௌமியாவுடன் மகிழ்ச்சியுடன் வாழ்கிறார். விரைவில், ராஜா விஜய்யின் பாதையில் குறுக்கிடுகிறான்.  

கடந்த காலத்தில் ராஜாவும் விஜயும் நண்பர்களாக இருந்தவர்கள். ராஜா, விஜய், ஆர்த்தி ஆகியோர் காவல் அதிகாரிகளாக ஆவதற்கு கடுமையான பயிற்சியில் ஈடுபட்டனர். ராஜா ஒரு அனாதை, விஜய் ஒரு காவல் துறை குடும்பத்தைச் சேர்ந்தவன். நேர்மையான காவல்துறை அதிகாரி ரவி ( ஜெய்சங்கர் ), விஜய்யின் அண்ணன். ஊழல் அரசியல்வாதி ஆண்டவருடன் ( எம். என். நம்பியார் ) மோதுகிறார். இதனால் அவர் ஆண்டவரால் கொல்லப்பட்டுகிறார். விஜயும், ராஜாவும் ஆண்டவருக்கு எதிராக போராட வெவ்வேறு வழிகளை தேர்ந்தெடுக்கின்றனர்.  

## நடிகர்கள்

- சரத்குமார் - காவல் ஆய்வாளர் விஜய்
- ஆனந்த் ராஜ் (நடிகர்) - இராஜா
- மா. நா. நம்பியார் - ஆண்டவர்
- கௌதமி - ஆர்த்தி
- ஜெய்சங்கர் - இரவி
- கே. ஆர். விஜயா - இரவியின் மனைவி
- சனகராஜ் - முரளி
- செந்தில் - அரிச்சந்திரன்
- செந்தில் நாதன்
- சாருஹாசன்
- வி. கோபாலகிருட்டிணன் - டி.ஜி.பி வி. கோபாலகிருட்டிணன்
- டெல்லி கணேஷ்
- சண்முகசுந்தரம் (நடிகர்) - கிருஷ்ணமூர்த்தி
- அஜய் ரத்னம் - ஆண்டவரின் மகன்
- ஜாக்கி
- இடிச்சப்புளி செல்வராசு - செல்வராஜ்
- எம்.எர்.ஏ தங்கராஜ் - பிச்சமுத்து
- கமலா காமேஷ் - முரளியின் தாய்
- பேபி சௌமியா - சௌமியா
- ஆண்டாள்

## இசை
திரைப்படத்தின் பின்னணி இசை மற்றும் பாடல் இசை ஆகியவற்றை இசையமைப்பாளர் சங்கர் கணேஷ் மேற்கொண்டார். 1991 இல் வெளியான இந்த படத்தின் இசைப்பதிவில், வாலி, முத்துலிங்கம், பிறைசூடன், சங்கர் கணேஷ் ஆகியோரால் எழுதப்பட்ட நான்கு பாடல்கள் உள்ளன.  
| 1 | 'கன்யமா' | ஜனகராஜ் | 4:45 |  |
| --- | --- | --- | --- | --- |
| 2 | 'மாமன் வேட்டி' | மனோ | 5:35 |  |
| 3 | 'ஒன்று இரண்டு மூன்று' | மனோ, சித்ரா | 5:29 |  |
| 4 | 'சிங்கக்குட்டி நீய்' | பி. சுசீலா, சுஜா ராதாகிருஷ்ணன் | 4:32 | } |
# குயினோலின் மெத்தயோடைடு



**குயினோலின் மெத்தயோடைடு** (*Quinoline methiodide*) C<sub>10</sub>H<sub>10</sub>IN என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கரிம வேதியியல் சேர்மமாகும். நான்கிணைய அமோனியம் சேர்மமான இதை 1-மெத்தில்குயினோலினியம் அயோடைடு என்ற பெயராலும் இதை அழைக்கலாம். குயினோலினுடன் மெத்தில் அயோடைடைச் சேர்த்து வினைபுரியச் செய்து குயினோலின் மெத்தயோடைடை தயாரிக்கலாம். இச்சேர்மம் பக்கவாதத்தை உண்டாக்கும் தன்மை கொண்டதாகும்.
# ஆப்பிரிக்க விலங்கியல்


***ஆப்பிரிக்க விலங்கியல்*** (African Zoology) என்பது ஆப்பிரிக்காவிற்கும் அதன் சுற்றியுள்ள பெருங்கடல்கள், கடல்கள் மற்றும் தீவுகளுக்கும் தொடர்புடைய விலங்கியலின் அனைத்து பண்புகளையும் உள்ளடக்கிய ஆய்வுக் கட்டுரைகளை வெளியிடும் சகமதிப்பாய்வு செய்யப்பட்ட அறிவியல் இதழாகும். இந்த ஆய்விதழ் தென்னாப்பிரிக்காவின் விலங்கியல் சங்கத்தால் வெளியிடப்படுகிறது. இதில் மதிப்பாய்வு, முழு நீள ஆய்வுக்கட்டுரைகள், குறுகிய தகவல்தொடர்புகள் மற்றும் புத்தக மதிப்புரைகளையும் வெளியிடுகிறது.  

## வரலாறு
இந்த பத்திரிகை 1965ஆம் ஆண்டில் தென்னாப்பிரிக்காவின் விலங்கியல் சங்கத்தால் *விலங்கியல் ஆப்பிரிக்கானா* என நிறுவப்பட்டது. இது *தென்னாப்பிரிக்க விலங்கியல் ஆய்விதழ்* என மறுபெயரிடப்பட்டது. 1979ஆம் ஆண்டில் தென்னாப்பிரிக்க வெளியீட்டு பணியகம் அதன் வெளியீட்டாளராக ஆனது. 2000ஆம் ஆண்டில், இந்த ஆய்விதழ் தென்னாப்பிரிக்க விலங்கியல் சங்கத்தால் தற்போதைய பெயரில் வெளியிடப்பட்டது. தற்பொழுது இந்த ஆய்விதழை டெய்லர் & பிரான்சிசு நிறுவனம் வெளியிடுகிறது. ஆண்டுக்கு 4 இதழ்கள் வெளியாகிறது.  

## ஆய்வுசுருக்கம் மற்றும் அட்டவணைப்படுத்தல்
ஆப்பிரிக்க விலங்கியல் ஆய்விதழில் வெளியிடப்படும் ஆய்வுக்கட்டுரைகளின் ஆய்வுச் சுருக்கங்கள் உயிரியல் சுருக்கங்கள், வேதியியல் சுருக்கங்கள், உயிரியலில் தற்போதைய முன்னேற்றங்கள், ஜியோஆப்ஸ்ட்ராக்ட்ஸ், அறிவியல் மேற்கோள் அட்டவணை மற்றும் விலங்கியல் பதிவுகள் ஆகிய மேற்கோள் தரவைப்பகங்களில் அட்டவணைப்படுத்தப்படுகிறது. பத்திரிக்கை மேற்கோள் அறிக்கையின்படி, 2019-ல் ஆப்பிரிக்க விலங்கியலின் தாக்கக் காரணி 0.86 ஆகும்.
# டி. சுப்பராமி ரெட்டி


**டி. சுப்பராமி ரெட்டி** (*T. Subbarami Reddy*, பிறப்பு 17 செப்டம்பர் 1943) ஒரு இந்தியத் தொழிலதிபரும், அரசியல்வாதியும், தெலுங்குத் திரைப்பட தயாரிப்பாளரும், அறப்பணிகளை செய்து வருபவருமாவார். 1993ஆம் ஆண்டில் இவர் *பகவத் கீதை* என்ற சமசுகிருதத் திரைப்படத்தைத் தயாரித்தார். இது 40வது தேசிய திரைப்படப் விருதுகளில் சிறந்த திரைப்படத்திற்கான தேசியத் திரைப்பட விருதைப் பெற்றது.  

இவர் இந்திய தேசிய காங்கிரசில் உறுப்பினராக இருக்கிறார். இவர் இந்திய நாடாளுமன்ற உறுப்பினராகவும் இருந்தார். மாநிலங்களவையில் ஆந்திராவை பிரதிநிதித்துவப்படுத்தினார். விசாகப்பட்டினம் மக்களவைத் தொகுதியிலிருந்து 1996 மற்றும் 1998 ஆண்டுகளில் இரண்டு முறை 11 மற்றும் 12 வது மக்களவைக்குத் தேர்ந்தெடுக்கப்பட்டார். இவர் 2002இல் மாநிலங்களவை உறுப்பினராகத் தேர்ந்தெடுக்கப்பட்டார். மூன்றாவது முறையாகவும் தொடர்ந்து இருந்தார்.  

இவர் பல்வேறு நாடாளுமன்றக் குழுக்களில் உறுப்பினராக இருந்தார். 2006 -2008க்குமிடையில் சுரங்க அமைச்சகத்தில் மாநில அமைச்சராகவும் இருந்தார்.2012 சூன் 12 அன்று, இவர் நெல்லூர் தொகுதிக்கான தேர்தலில் மேகபதி இராஜ்மோகன் ரெட்டியிடம் தோற்றார்.  

## தனிப்பட்ட வாழ்க்கை
டி. பாபு ரெட்டி, இருக்மிணி அம்மா ஆகியோருக்கு ஆந்திராவின் நெல்லூரில் பிறந்தார். ஐதராபாத்தின் நிசாம் கல்லூரியில் இயற்பியலில் இளம் அறிவியல் பட்டம் பெற்றார். தெலுங்குத் திரையுலகில் குணச்சித்திர நடிகராகவும், நகைச்சுவை நடிகராகவும் தயாரிப்பாளராகவும் இருந்த இரமண ரெட்டி இவரது மாமா ஆவார். திரைப்படத் தயாரிப்பாளர் டி. பட்டாபிராம ரெட்டியும் உறவினராவார்.  

இவரது மனைவி டி. இந்திரா சுப்பராமி ரெட்டி, இவர் நிறுவிய *காயத்ரி ப்ராஜெக்ட்ஸ் லிமிடெட்* நிறுவனத்தின் தலைவராக உள்ளார்.  

## தொழிலதிபர்
1967ஆம் ஆண்டில் ஆந்திராவில் அப்போதைய உலகின் மிகப் பெரிய அணையான நாகார்ஜுன சாகர் அணைத் திட்டத்தை நிர்மாணிப்பதில் இவர் செய்த பங்களிப்புக்காக அப்போதைய இந்தியப் பிரதமர் இந்திரா காந்தியிடமிருந்து தங்கப்பதக்கம் பெற்றார். இந்த அணையின் மண் ஒப்பந்தக்காரராக ரெட்டி இருந்தார்.  

2004 முதல் திருமலை திருப்பதி தேவஸ்தானத்தின் தலைவராகவும், 1992இல் தேசிய பனோரமா விழா குழு, 1994 மற்றும் 1997ஆம் ஆண்டுகளில் தேசிய திரைப்பட விருது நடுவர் மன்றம், 1994இல் ஆந்திரப் பிரதேச கலாச்சார கூட்டமைப்பு ,1983-85 வரைமத்திய திரைப்பட தணிக்கை வாரியத்தின் உறுப்பினர் என பல்வேறு பதவிகளை வகித்துள்ளார்.
# இரேலங்கி (நடிகர்)


**இரேலங்கி வெங்கட ராமையா** (Relangi Venkata Ramaiah) (13 ஆகத்து 1910 - 26 நவம்பர் 1975) இந்தியத் திரைப்படத்துறையின் குணசித்திர நடிகரும், நகைச்சுவை நடிகரும், தயாரிப்பாளருமாவார். முக்கியமாக இவர், தெலுங்குப் படங்களில் தனது படைப்புகளுக்கு பெயர் பெற்றவர். 1970ஆம் ஆண்டில் இந்தியத் திரைப்படங்களுக்கு இவர் செய்த பங்களிப்புக்காக பத்மசிறீ விருது வழங்கி கௌரவிக்கப்பட்டார். தெலுங்குப் படங்களின் பொற்காலத்தில் இவரது நகைச்சுவை வெளிப்பாடுகளாலும், உரையாடல்களாளும் குறிப்பிடப்பட்ட இந்தியாவின் மிகச்சிறந்த நகைச்சுவை நடிகர்களில் ஒருவராக கருதப்படுகிறார். ஆரம்பகாலத்தில் இரமண ரெட்டியுடன் இணைந்து நகைச்சுவை இரட்டையராக இருந்தார். இவர் நடித்தப் படங்களில் *குணசுந்தரி கதா*, *மிஸ்ஸியம்மா*, மாயா பஜார், *நர்த்தனாசாலா*, *தொங்க ராமுடு*, *இத்தரு மித்ருலு*, *சதுவுக்குன்னா அம்மாயிலு*, *அப்பு சேசி பப்பு கூடு*, வெலுகு நீடலு, விப்ரநாராயணா, லவகுசா, *குல கோத்ராலு* போன்றவை குறிப்பிடத்தக்கப் படங்கள் அடங்கும். சிறந்த நகைச்சுவை நிகழ்ச்சிகளுக்காக இவரது நினைவாக "இரேலங்கி கலைக்கழக விருது" நிறுவப்பட்டது.  

## ஆரம்ப கால வாழ்க்கை
சென்னை மாநிலத்தில் (இப்போது ஆந்திரப் பிரதேசம்) கிழக்கு கோதாவரி மாவட்டத்தில் இராவுலபாலம் கிராமத்தில் தெலுங்குச் செட்டிபலிஜா குடும்பத்தில் இவர் பிறந்தார். காக்கிநாடாவில் வளர்ந்தார். இவர் ஒரு தொழில்முறை ஹரிகதாக் கலைஞராகவும், ஆர்மோனியக் கலைஞராகவும் இருந்தார். நடிப்பு மீதான ஆர்வம் காரணமாக கல்வியில் ஆர்வம் காட்டவில்லை.  

## தொழில்
இரேலங்கி தனது ஆரம்ப வாழ்க்கையை மேடை மற்றும் நாட்டுப்புற நாடகங்களில் தொடங்கினார். மேலும் மேடை நாடகத்திலும் பெண் வேடங்களில் நடித்தார். சி. புல்லையா இயக்கத்தில் 1935ஆம் ஆண்டில் வெளியான முதல் தெலுங்குத் திரைப்படமான *சிறீகிருஷ்ண துலாபாரம் *படத்தில் விதூசகன் வேடத்தில் நடித்து தனது திரைப்பட வாழ்க்கையைத் தொடங்கினார். பின்னர், இவர் 1947இல் வெளியான *கொல்லபாமா* படத்துடன் ஒரு பெரிய வெற்றி கிடைக்கும் வரை புல்லையாவிடம் தயாரிப்பு மேலாளராக இருந்தார். அதைத் தொடர்ந்து, *விந்தியா ராணி* படத்தில் நகைச்சுவை வேடத்தில் நடித்தார். இது பெரிய வெற்றியைப் பெற்றது. 1950 முதல் விஜயா திரைப்பட நிறுவனத்தின் கீழ் தயாரிக்கப்பட்ட அனைத்து திரைப்படங்களிலும் இவர் வழக்கமான முகமாக இருந்தார். இவர் மிகவும் பிரபலமடைந்து 1953ஆம் ஆண்டில் புல்லையா இயக்கத்தில் அஞ்சலிதேவிக்கு இணையாக *பக்கிண்டி அம்மாயி* படத்தில் நகைச்சுவை நாயகன் வேடத்தில் நடிக்க வாய்ப்பு கிடைத்தது.  

நகைச்சுவை நடிகராக, நடிகை கிரிஜா, நடிகை சூரியகாந்தம், மற்றொரு நகைச்சுவை நடிகர் இரமண ரெட்டி ஆகியோருடன் கூட்டுசேர்ந்தபோது இவர் மிகவும் பிரபலமாக இருந்தார். இந்த சேர்க்கைகள் தெலுங்கில் பல வெற்றி திரைப்படங்கள் வெளிவர ஆரம்பித்தது.  

## விருதுகள்
1970 ஆம் ஆண்டில், இவருக்கு இந்திய அரசின் குடிமை விருதான பத்மசிறீ வழங்கப்பட்டது.
# சி. புல்லையா


**சித்தஜல்லு புல்லையா** (*Chittajallu Pullayya*) (1898 - அக்டோபர் 6 1967) மேலும் **சி புல்லையா** என்றும் அறியப்படும் இவர், ஒரு இந்தியத் திரைப்பட இயக்குனராவார். தெலுங்குத் திரையுலகில் முக்கியமாகப் பணியாற்றினார். இவர் தெலுங்கு நாடக இயக்கத்தின் தந்தை என்றும் கருதப்படுகிறார். 1933ஆம் ஆண்டில், *ஈஸ்ட் இந்தியா* திரைப்பட நிறுவனத்தின் முதல் இந்தியத் திரைப்படமான *சதி சாவித்ரி* மூலம் வெனிசு திரைப்பட விழாவில் கௌரவ விருது பெற்ற திரைப்பட இயக்குநராக அறிமுகமானார். பின்னர் இவர், *சதி அனுசுயா*, முதல் குழந்தைகள் படமான *லவகுசா* (1934) ஆகியவற்றை இயக்கியுள்ளார்.  

*ஈஸ்ட் இந்தியா* திரைப்பட நிறுவனத்தின் கீழ் *பக்கிண்டி அம்மாயி*, *வர விக்ரயம்*, *மாலதி மாதவம்* ஆகிய படங்களை இயக்கியுள்ளார். சென்னைக்கு தனது தளத்தை மாற்றிய பின்னர் ஜெமினி ஸ்டூடியோஸின் கீழ் *பால நாகம்மா*, *அபூர்வ சகோதரர்கள்*, *விந்தியா ராணி* ஆகியவற்றை இயக்கியுள்ளார். தெலுங்கில் சிறந்த திரைப்படத்திற்கான தேசிய திரைப்பட விருதை வென்ற இந்து காவியமான இராமாயணத்தின் இலவன், குசன் ஆகியோரைப் பற்றிய லவகுசா இவரது குறிப்பிடத்தக்கப் பட்மாகும்.
# திருவில்லிபுத்தூர் மேகமலை புலிகள் காப்பகம்

**திருவில்லிபுத்தூர் மேகமலை புலிகள் காப்பகம்** (*Srivilliputhur Megamalai Tiger Reserve*) இந்தியாவின் 51வது புலிகள் காப்பகமாகவும், தமிழ்நாட்டின் 5வது புலிகள் காப்பகமாக, ஸ்ரீவில்லிபுத்தூர் மற்றும் மேகமலையின் மேற்குத் தொடர்ச்சி மலைக்காட்டுப் பகுதிகளை புலிகள் சரணாலயமாக அறிவித்து, தமிழ்நாடு அரசு 9 பிப்ரவரி 2021 அன்று அரசாணை வெளியிட்டது.ஆனைமலை புலிகள் காப்பகம் மற்றும் பெரியாறு புலிகள் காப்பகத்தின் தொடர்ச்சியாக ஸ்ரீவில்லிபுத்தூர் மேகமலை புலிகள் காப்பகம் அமைந்துள்ள்து. இதன் நீட்சியாக களக்காடு முண்டந்துறை புலிகள் காப்பகம் உள்ளது. ஸ்ரீவில்லிபுத்தூர் வனவிலங்கு சரணாலயம் இந்த புதிய புலிகள் காப்பகத்துடன் இணைக்கப்படுகிறது.  

இப்புதிய சிறீவில்லிபுத்தூர் மேகமலை புலிகள் காப்பகத்தின் மொத்தப் பரப்பளவு 1.01 இலட்சம் ஹெக்டேர் ஆகும். இதில் 64,186.21 ஹெக்டேர் பரப்பளவு புலிகள் வாழும் பகுதியாகவும், 37,470.92 ஹெக்டேர் நிலப்பரப்பு பாதுகாக்கப்பட்ட பகுதியாகவும் இருக்கும்.  

இந்த புலிகள் காப்பகத்தின் வடக்கில் மதுரை வனக்கோட்டமும், கிழக்கில் விருதுநகர் வனக்கோட்டமும், தெற்கில் திருநெல்வேலி வனக்கோட்டமும், மேற்கில் தேனி வனக்கோட்டம் மற்றும் பெரியாறு புலிகள் காப்பாகமும் எல்லைகளாக இருக்கும்.  

முதன்மை வனப்பராமரிப்பு அதிகாரி (Chief Conservator of Forests) பதவி தரத்தில் ஒரு கள இயக்குநரின் தலைமையில் இந்த புலிகள் காப்பகம் பராமரிக்கப்படும். இந்த புலிகள் பாதுகாப்பகத்தின் தலைமை அலுவலகம் மதுரையில் செயல்படும்.  

இங்கே ஐந்துவகை காடுகள் உள்ளன. புலி, சிறுத்தை, செந்நாய், காட்டுமாடு, யானை, மான், நகமற்ற நீர்நாய், கேளையாடு, சருகுமான், சோலைமந்தி, இருவாச்சி, கருநாகம் போன்ற விலங்குகள் இங்கு காணப்படுகின்றன. தமிழ்நாட்டின் மாநில விலங்கான நீலகிரி வரையாடு சுமார் 250க்கும் மேற்பட்ட எண்ணிக்கியில் வாழ்கின்றன.  

வைகையாற்றின் நீர்பிடிப்புப் பகுதியில் 1016 சதுர கிலோமீட்டர் காடு புலிகள் காப்பகமாக அறிவிக்கபட்டுள்ளதால். இந்த வனப்பகுதி பாதுகாக்கபட்டு காட்டில் தாவரங்களின் நெருக்கம் அதிகமாகும். இதனால் எதிர்காலத்தில் வைகைக்கு இங்கிருந்து வரும் நீரின் அளவு அதிகரித்து வைகையின் நீராதாரம் அதிகரிக்கும் என்று கருதப்படுகிறது.
# விலங்கியல் அறிவியல்


***விலங்கியல் அறிவியல்*** (*Zoological Science*) என்பது சகமதிப்பாய்வு அறிவியல் ஆய்விதழ் ஆகும். இது யப்பானின் விலங்கியல் சமூகத்தினால், விலங்கியலில் பரந்த ஆய்வினை உள்ளடக்கியது. யப்பானின் விலங்கியல் சங்கத்தின் அதிகாரப்பூர்வ பத்திரிகைகளான *விலங்கியல் இதழ்* (1888-1983) மற்றும் *சிறுகுறிப்பு விலங்கியல் ஜப்போனென்ஸ்கள்* (1897-1983) ஆகியவற்றின் இணைப்பின் விளைவாக 1984இல் தோற்றுவிக்கப்பட்டது. *விலங்கியல் அறிவியல்* 2007 முதல் *பயோஒன்* உறுப்பினராக இருந்து வருகிறது.
# தோர்பே கோப்பை



**தோர்பே கோப்பை** (*Thorpe Cup*) என்பது அமெரிக்காவிற்கும் செருமனிக்கும் இடையில் ஒவ்வோர் ஆண்டும் நடைபெறும் பன்னாட்டு ஏழுதடகளம் மட்டும் பத்து தடகளம் போட்டிகளுக்கு வழங்கப்படும் கோப்பை ஆகும். முதன் முதலில் 1993 ஆம் ஆண்டு செருமன் நாட்டின் ஆச்சன் மாவட்டத்தில் இப்போட்டிகள் நடைபெற்றன. 2009 மற்றும் 2010 ஆம் ஆண்டுகளுக்கான போட்டிகள் அந்நாட்டின் மர்பர்க்கு நகரத்திலுள்ள பல்நோக்கு விளையாட்டரங்கில் நடைபெற்றன. அமெரிக்க தடகள வீரரும் ஒலிம்பிக் போட்டியில் தங்கம் வென்றவருமான ஜிம் தோர்பேவின் நினைவாக இப்போட்டிகளுக்கு தோர்பே கோப்பை எனப் பெயரிடப்பட்டது.  

2009 ஆம் ஆண்டு போட்டியில் அமெரிக்கத் தடகள வீர்ர் டாம் பாப்பாசு 8569 புள்ளிகள் எடுத்து சாதனை படைத்தார்.
# நடப்பு விலங்கியல்


***நடப்பு விலங்கியல்*** (*Current Zoology*) என்பது விலங்கியலில் இருமாதங்களுக்கு ஒருமுறை வெளிவரும் சகமதிப்பாய்வு செய்யப்படும் திறந்த அணுகல் கொண்ட அறிவியல் ஆய்விதழ் ஆகும். இது 1935ஆம் ஆண்டில் ***ஆக்டா ஜூலோஜிகா சினிகா*** எனத் தோற்றுவிக்கப்பட்டது. பின்னர் இதன் தற்போதைய பெயர் 2009இல் சூட்டப்பட்டது. இது ஒக்ஸ்போர்டு பல்கலைக்கழகப் பதிப்பகத்தால் வெளியிடப்படுகிறது. இந்த ஆய்விதழானது விலங்கியல் நிறுவனம், சீன அறிவியல் கழகம் மற்றும் சீனா விலங்கியல் சங்கம் ஆகியவற்றால் வழங்கப்படும் நிதியுதவியின் கீழ் செயல்படுகிறது. இந்த ஆய்விதழின் தொகுப்பாசிரியர் யா-பிங் ஜாங் (குன்மிங் விலங்கியல் நிறுவனம்) ஆவார். பத்திரிக்கை மேற்கோள் அறிக்கையின்படி, இந்த ஆய்விதழ் 2017இன் தாக்கக் காரணி 2.351 ஆக உள்ளது. இது "விலங்கியல்" பிரிவில் உள்ள 168 பத்திரிகைகளில் 19வது இடத்தைப் பிடித்துள்ளது.
# அனிதா தம்பி


**அனிதா தம்பி** (*Anitha Thampi*) ஒரு மலையாள மொழி கவிஞராவார்.இவர் 1968 ஆம் ஆண்டு பிறந்தார். இந்தியாவின் ஒரு மாநிலமான கேரளாவிலுள்ள ஆலப்புழா நகரத்தைச் சேர்ந்த இவர் ஒரு மொழிபெயர்ப்பாளரும் ஆவார். விமர்சன ரீதியாக பாராட்டுகளுக்கு உட்பட்ட இவருடைய படைப்புகள் பல மொழிகளில் மொழிபெயர்க்கப்பட்டு பல்வேறு புராணக்கதைகள் மற்றும் பத்திரிகைகளில் தோன்றின..  

## வாழ்க்கைக் குறிப்பு
மத்திய கேரளாவின் கிராமப்புறத்தில் ஒரு முற்போக்கான குடும்பத்தில் 1968 ஆம் ஆண்டு அனிதா தம்பி பிறந்தார். குடும்பத்தில் பிறந்த மூன்று சகோதரிகளில் மூத்தவராக இவர் வளர்ந்தார். பசுமையான தனது கிராமப்புறம் விரிவடைவதற்காக மெல்ல மெல்ல ஒரு நெரிசலான நகரமாக மாறுவதைப் பார்த்து கொண்டே வளர்ந்ததாக அனிதா தம்பி குறிப்பிட்டுள்ளார். இக்காட்சி அனிதாவின் கவிதைகளில் பெரும் தாக்கத்தை ஏற்படுத்தியது. தொழில்முறையாக அனிதா ஒரு வேதியியல் பொறியாளராக உருவானார் என்றாலும் கவிதையென்ற இலக்கிய உலகில்தான் அனிதா ஆராய்ந்து கொண்டிருந்தார். அனிதா தம்பி தனது முதல் புத்தகமான முட்டமட்டிக்கும்போல் (முன்புற முற்றத்தை துடைக்கும் போது) என்ற கவிதை நூலை 2004 ஆம் ஆண்டில் வெளியிட்டார். மலையாள மொழியில் வெளியாகும் இரண்டாவது பெரிய நாளிதழான மாத்ருபூமி இந்த புத்தகத்திற்கு "ஆண்டின் சிறந்த கவிதை புத்தகம்" என்ற விருதை வழங்கியது. அனிதாவின் கவிதைள் பின் நவீனத்துவ அணுகுமுறையைக் கொண்டிருப்பதாகவும் அந்த கட்டுரை விவரித்தது. 2007 ஆம் ஆண்டில் ஆத்திதிரேலியக் கவிஞர் லெசு முர்ரேயின் படைப்புகளை மலையாளத்திற்கு மொழிபெயர்த்து, கவிதக்கல் என்ற ஒரு தொகுபு நூலாகத் தொகுத்தார். ' 2010 ஆம் ஆண்டு அழகில்லாதவயெல்லாம்’ என்ற தன்னுடைய இரண்டாவது நூலை வெளியிட்டார். 2016 ஆம் ஆண்டு மூன்றாவத்கு நூலான ஆலப்புழா வெள்ளம் என்ற நூலை வெளியிட்டார்.